काशीनाथ सिंह ने अपनी रचनाओं में शहर में गाँव कैसे प्रवेश कर रहा है और गाँव में शहर कैसे प्रवेश कर रहा है, को बहुत ही बारीकी से दिखाया है। गाँव और शहर दोनों आपस में घुल-मिलकर किस तरह से एक नई संस्कृति का निर्माण कर रहे हैं, इसे उनके साहित्य में देखा जा सकता है। मैं समझता हूँ कि प्रेमचंद ने जो सिलसिला ‘गोदान’ से शुरू किया था, उनका साहित्य उसी परंपरा का विकास है। काशीनाथ प्रगतिशील दृष्टिकोण के लेखक हैं। बात चाहे नारी समस्या की हो या दलित समस्या या भाषा की समस्या या राजनैतिक समस्या की, उन सारी समस्याओं के प्रति काशीनाथ सिंह का दृष्टिकोण प्रगतिशील है। लेकिन वे लेखक भी हैं, इसलिए उनकी जो प्रगतिशीलता है, वह अपने ढंग से आई है। उनकी रचनाओं में समस्याओं के प्रति एक ऐतिहासिक और विचारधारात्मक दृष्टिकोण मिलता है और वह लेखक के माध्यम से आया है इसलिए उसमें लेखक का अपना व्यक्तित्त्व और उसकी अपनी शैली मिलती है।